રશિયામાં રવિવારે મતદાન હતું ત્યારે એક ફરિયાદ સૌથી વધુ થઈ હતી. કર્મચારીઓ પર ઓફિસમાંથી દબાણ થયું હતું કે જઈને વોટ આપી આવો. રવિવારની અને મતદાનની રજા હતી, પણ મોટાભાગની ઓફિસના ઉપરીઓએ કોણે કોણે મતદાન કર્યું તેના પર નજર રાખવા આખો દિવસ કામ કર્યું હતું. મત કોને આપજો તે કહેવાની જરૂર નહોતી. વ્લાદિમીર પુતીન સામે કેટલાક ઉમેદવાર ઊભા છે ખરા, પણ કોનો વિજય થવાનો છે તે પહેલેથી જ નક્કી હતું. હવે પુતીનની જીત નક્કી જ હોય તો મત આપવા શું જવું તેમ પણ ઘણાએ વિચાર્યું હતું. પણ આ વખતે મતદાનથી દૂર રહેનારા પર દબાણ હતું, કેમ કે ક્રેમલીને ટાર્ગેટ આપી દીધો હતો. ઓછામાં ઓછું 60 ટકા મતદાન થવું જોઈએ. ભારે બહુમતીથી જીત મળે એ તો નક્કી જ હતું, પણ મતદાન જ ઓછું થાય તો ભારે બહુમતીનો કોઈ અર્થ ના રહે. વધારે મતદાન અને વધારે બહુમતી મળે તો દુનિયામાં વટ પડે. તો હવે, પુતીન જીતી ગયાં છે. પુતીનની આ ચોથી ટર્મ છે અને કદાચ છેલ્લી, સિવાય કે છ વર્ષ પછી તેમનો વિચાર બદલે અને તેઓ ફિટ હોય તો આગળ પણ આવી જ ચૂંટણી કરાવી શકે છે. ફિઝિકલ ફિટનેસની વાત આવે ત્યારે 65 વર્ષના પુતીન દુનિયામાં સૌથી તંદુરસ્ત નેતા છે. પરંતુ છ વર્ષ પછી ફરી એકવાર પ્રમુખ બનવા માટે તેમણે બંધારણમાં ફેરફાર કરાવવા પડે તેમ છે. પ્રથમ બે ટર્મ પ્રમુખ રહ્યા પછી તેમણે પ્રમુખપદ છોડવું પડ્યું હતું, કેમ કે સતત ત્રણ વાર કોઈ પ્રમુખ બની શકે નહીં. તેથી તેમણે પોતાના વિશ્વાસુ વડાપ્રધાન મેદવેદેવને પ્રમુખ બનાવ્યા અને પોતે વડાપ્રધાન બની ગયાં હતાં. એક ટર્મ વડાપ્રધાન રહ્યાં પછી ફરી તેઓ પ્રમુખ બન્યાં હતાં અને બીજીવારની આ બીજી મુદત છે. જોકે પડોશી દેશમાં જે રીતે બંધારણમાં ફેરફાર કરીને શી જિનપિંગ આજીવન પ્રમુખ બની ગયા છે તે રીતે આજીવન પ્રમુખ રહેવા માટે પુતીને પણ બંધારણમાં ફેરફારો કરવા પડે. તેવું કરી શકે તેવી સ્થિતિમાં છે, પણ ચીન કરતાં હવે રશિયાની સ્થિતિ જુદી છે.